Aftale om indkøb af varer

## **Generelt**

Denne aftale (Aftalen) regulerer indkøbet af en sneslynge (Leverancen) mellem Bornholms Lufthavn (Køber) og [indsæt navn på leverandør] (Sælger). Det bemærkes, at Aftalen til enhver tid har forrang frem for Sælgers leveringsbetingelser m.v., medmindre andet skriftligt er aftalt mellem parterne.

Tilvejebringelsen af Leverancen skal som minimum ske efter gældende kvalitetsstandarder for branchen.

Hvis Køber har behov for løbende reservedele, skal Sælger garantere, at disse kan købes i en periode på mindst 10 år fra leveringsdatoen.

## **Pris**

Prisen for Leverancen er DKK [indsæt pris]. Prisen skal opgives ekskl. moms, men inkl. alle yderligere omkostninger i henhold til Aftalen, herunder leveringsomkostninger. Alle priser er faste medmindre andet er aftalt.

## **Levering**

Leverancen skal leveres hurtigst muligt efter kontraktindgåelse den **25. januar 2020 og senest den 1. august 2020.**

Leverancen skal leveres på Købers adresse: Søndre Landevej 2, 3700 Rønne. Risikoovergangen sker, når Leverancen er stillet til rådighed for Køber. Det påhviler Sælger at sikre, at Leverancen er pakket forsvarligt.

Leverancen skal ledsages af relevant dokumentation f.eks. brugervejledning samt følgeseddel med følgende informationer: 1) Varebetegnelse, 2) Brugervejledning 3) Købers kontaktperson

## **Betaling**

Faktura skal fremsendes til EAN.nr. 5798 000 893443 med tydelig angivelse af 1) navn på Købers kontaktperson, 2) varebetegnelse, 3) pris, 4) leveringssted samt 5) Sælgers CVR.nr.

Køber betaler faktura senest 30 kalenderdage fra afsendelsen af fyldestgørende elektronisk faktura.

## **Mangler**

For Leverancen gælder en 10 årig garantiperiode fra leveringsdato.

Sælger skal straks skriftligt bekræfte modtagelsen af Købers reklamation ved mangler. Sælger skal straks efter modtagelse af reklamationen foretage afhjælpning af manglen. Hvis afhjælpning ikke straks kan finde sted, skal Sælger i stedet foretage omlevering af Leverancen, medmindre Køber skriftligt accepterer en længere afhjælpningsperiode. Hvis omlevering medfører uforholdsmæssige omkostninger og/eller forsinkelse for Køber, kan Køber kræve et forholdsmæssigt afslag i prisen eller foretage dækningskøb/afhjælpning ved tredjemand. Alle omkostninger ved mangler, herunder eventuelle transportudgifter, afholdes af Sælger.

Ved mangler starter en ny garantiperiode ved aflevering af afhjulpet Leverance.

## **Forsinkelse**

Ved forsinkelse eller anticiperet forsinkelse skal Sælger straks meddele Køber herom med angivelse af årsag til forsinkelsen samt nyt tidspunkt for levering.

Ved forsinkelse pålægges Sælger en bod på 50 *‰*  af prisen for Leverancen pr. påbegyndt arbejdsdag, hvor leveringen er forsinket. Den samlede bod kan ikke overstige 10% af prisen for Leverancen. Bod vil enten blive modregnet i fremtidig betaling til Sælger eller blive krævet ved påkrav fra Køber.

Hvis Køber er i forsinkelse med betaling til Sælger, kan Sælger kræve morarente i henhold til rentelovens § 5.

## **Ophævelse**

I tilfælde af væsentlig misligholdelse skal Køber give Sælger et skriftligt varsel på 14 kalenderdage til afhjælpning af forsinkelsen. Hvis Sælger ikke inden for de 14 kalenderdage har udbedret forsinkelsen, kan Køber vælge helt eller delvist at ophæve Aftalen. Ved ophævelse har Køber ret til at foretage dækningskøb ved tredjemand.

Væsentlig misligholdelse vil altid foreligge i følgende ikke udtømmende situationer: 1) Væsentlig forsinkelse, herunder hvis maksimalbod er opnået, 2) Væsentlige mangler, 3) Anticiperet misligholdelse/forsinkelse, hvor maksimalbod kan forudses at blive nået, 4) Manglende opfyldelse af sociale- og miljømæssige forhold, 5) Manglende overholdelse af tavshedspligten, 6) Begrænsninger i Købers anvendelse af Leverancen, 7) Sælgers konkurs, rekonstruktionsbehandling m.v.

## Sælger kan ophæve kontrakten, hvis denne ikke har modtaget betaling fra Køber mindst 3 måneder efter, at Sælger skriftligt har fremsendt påkrav om betaling. Sælger skal skriftligt meddele Køber, hvis denne ønsker at ophæve Aftalen.

## **Opsigelse**

Aftalen er som udgangspunkt uopsigelig for begge parters side medmindre andet skriftligt aftales.

## Såfremt en myndighed, herunder, men ikke begrænset til Klagenævnet for Udbud, Konkurrencestyrelsen, EU-Kommissionen eller en dansk eller europæisk domstol beslutter eller afsiger kendelse om, at udbudsreglerne eller anden lovgivning er blevet overtrådt i forbindelse med indgåelsen af kontrakten med det resultat, at kontrakten annulleres/erklæres for uden virkning, er Køber berettiget til at opsige Aftalen med 5 arbejdsdages skriftligt varsel. Købers ret til at opsige kontrakten i forbindelse med tilsidesættelse af udbudsreglerne gælder også, hvor en afgørelse, kendelse eller dom appelleres. Opsiger Køber aftalen, opgøres Sælgers krav i henhold til det udførte og leverede arbejde, uden at Sælger kan rejse krav om erstatning eller godtgørelse.

## **Force Majeure**

Force majeure foreligger, når der opstår en uforudset begivenhed, som er uden for parternes kontrol og som ikke med rimelige midler kan forebygges eller overkommes. Force majeure foreligger f.eks. i tilfælde af krig, terror, naturkatastrofer, oprør, generalstrejker og epidemier.

Ved force majeure fritages parterne for forpligtelser over for hinanden i den periode, hvor force majeure begivenheden står på. Den berørte part skal skriftligt give meddelelse til den anden part uden ugrundet ophold, efter force majeure begivenheden indtræffer. Parterne bærer egne omkostninger og tab som følge af force majeure. Parterne er berettiget til at ophæve Aftalen, såfremt der over en periode på 100 kalenderdage foreligger force majeure i mere end 60 kalenderdage.

## **Sociale- og miljømæssige forhold**

Sælger indestår for, at denne under udførelsen af Aftalen opfylder alle relevante myndighedskrav og love, herunder regler knyttet til arbejdsmiljø og miljø. Sælger og evt. underleverandører skal overholde kravene i de ILO-konventioner, der er ratificeret i Danmark, herunder reglerne om forbud mod tvangs- og børnearbejde.

## **Produktansvar**

Sælger skal have en gyldig produktansvarsforsikring på et niveau, der sikrer dækning for person- og tingskade forårsaget af Leverancen. Bevis på gyldig forsikringspolice skal på forlangende forevises Køber.

## **Erstatningsansvar**

Køber kan kræve erstatning efter dansk rets almindelige regler for tab, som følge af Sælgers manglende opfyldelse af sine forpligtelser i henhold til Aftalen, i det omfang tabet ikke er dækket af bod. Erstatningspligten indbefatter ikke indirekte tab, herunder driftstab og tabt avance.

## **Immaterielle rettigheder**

Sælger skal levere alle brugsrettigheder til Leverancen således, at Køber kan anvende Leverancen uden restriktioner.

Sælger indestår for, at Leverancen og Købers ejerskab eller brug af Leverancen ikke krænker tredjemands rettigheder, herunder bl.a. patent-, ophavs- og designrettigheder. Sælger skal holde Køber skadesløs for ethvert krav, der opstår fra tredjemand, som følge af Købers ejerskab eller brug af Leverancen, herunder tredjemands erstatningskrav og/eller omkostninger ved sagsanlæg.

## **Overdragelse til tredjemand**

Sælger må kun med Købers skriftlige samtykke overdrage sine forpligtelser og/eller rettigheder til tredjemand. Sælger er berettiget til at anvende underleverandører, omend det samlede ansvar for Leverancen til enhver tid påhviler Sælger.

Køber kan uden samtykke overdrage sine forpligtelser og/eller rettigheder efter Aftalen til tredjepart..

## **Tavshedspligt**

Sælger og dennes eventuelle underleverandører skal iagttage ubetinget tavshed og må ikke offentliggøre eller på anden vis videreformidle modtagne oplysninger, som Sælger får kendskab til i forbindelse med opfyldelse af nærværende Aftale. Sælger må ikke uden forudgående skriftlig aftale anvende Køber som reference.

## **Tvister**

Enhver tvist der opstår vedrørende Aftalen, skal afgøres ved de danske domstole. Værneting er Købers hjemting.

Retsforholdet i henhold til Aftalen og dennes fortolkning afgøres efter dansk ret.

## **Underskrifter**

Aftalen underskrives i to originale eksemplarer.

Dato: Dato:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

For Køber For Sælger